ลุ้นวัด-มูลนิธิเหมาพันธบัตร
ธ.ก.ส.ลุ้นวัด มูลนิธิ รับเหมาพันธบัตรสุขกันเถอะเรา หลังทำยอดขายรวมได้แค่ 1.5 หมื่นล้าน
17 ม.ค. 2558

ธ.ก.ส.ลุ้นวัด มูลนิธิ รับเหมาพันธบัตรสุขกันเถอะเรา หลังทำยอดขายรวมได้แค่ 1.5 หมื่นล้าน
นายกฤษฎา อุทยานิน ผู้อำนวยการสำนักงานบริหารหนี้สาธารณะ (สบน.) เปิดเผยว่า ตั้งแต่เปิดจำหน่ายพันธบัตรออมทรัพย์พิเศษรุ่น “สุขกันเถอะเรา” ตั้งแต่วันที่ 12 ม.ค. 2558 ที่ผ่านมาจนถึงล่าสุด มียอดจำหน่ายรวมประมาณ 1.5 หมื่นล้านบาท แบ่งเป็นพันธบัตรของกระทรวงการคลัง วงเงิน 5 หมื่นล้านบาท อายุ 10 ปี จำหน่ายได้ 3,986 ล้านบาท และพันธบัตรออมทรัพย์ธนาคารเพื่อการเกษตรและสหกรณ์การเกษตร หรือ ธ.ก.ส. วงเงิน 5 หมื่นล้านบาท อายุ 5 ปี จำหน่ายผ่าน ธ.ก.ส. และธนาคารพาณิชย์ มียอดขาย 1.1 หมื่นล้านบาท
ทั้งนี้ ในสัปดาห์หน้าตั้งแต่วันที่ 19-23 ม.ค. 2558 จะเปิดให้มีการขายพันธบัตรออมทรัพย์ทั้งสองประเภทที่ยังเหลืออยู่ประมาณ 8.5 หมื่นล้านบาท ให้แก่นักลงทุนสถาบัน มูลนิธิ องค์กรการกุศลต่างๆ โดยไม่จำกัดวงเงินซื้อต่อราย แต่ยังไม่สามารถประเมินได้ว่าจะขายได้ทั้งหมดหรือไม่ หากจนถึงวันสุดท้ายแล้วยังขายไม่หมดก็จะต้องรอนโยบายก่อนว่าจะขยายระยะเวลาการจำหน่ายต่อไปหรือไม่
ด้าน ธ.ก.ส. เปิดเผยถึงยอดจำหน่ายพันธบัตรออมทรัพย์พิเศษรุ่น “สุขกันเถอะเรา” วงเงินรวม 1 หมื่นล้านบาท จำหน่ายเฉพาะรายย่อยให้ซื้อได้ไม่เกิน 2 ล้านบาท/ราย ตั้งแต่วันที่ 12-19 ม.ค. ปรากฏว่ามียอดขายทั้งประเทศไม่ถึง 3,000 ล้านบาท ทำให้คงเหลือพันธบัตรออมทรัพย์ที่จะเปิดขายให้แก่มูลนิธิและองค์กรต่างๆ ในช่วงวันที่ 19-23 ม.ค. ถึง 7,000 ล้านบาท
อย่างไรก็ตาม ในเบื้องต้นได้มีวัดและมูลนิธิหลายแห่งแจ้งความประสงค์และขอจองวงเงินซื้อพันธบัตรออมทรัพย์เข้ามาหลายร้อยล้านบาทแล้ว คาดว่าพันธบัตรออมทรัพย์ส่วนที่เหลืออีก 7,000 ล้านบาท จะสามารถขายได้หมดทั้ง 1 หมื่นล้านบาท ภายในวันที่ 19-20 ม.ค.นี้
“ตอนนี้มีวัดในต่างจังหวัดหลายแห่งสนใจซื้อพันธบัตร บางวัดแจ้งยอดจะซื้อมากถึง 400 ล้านบาท เพราะถ้าเป็นวัดหรือมูลนิธิจะได้รับสิทธิในการยกเว้นภาษีดอกเบี้ยจากกรมสรรพากร ทำให้รับดอกเบี้ยในอัตรา 3.8% ไปเต็มจำนวน”
สำหรับสาเหตุที่รายย่อยสนใจซื้อพันธบัตรออมทรัพย์ครั้งนี้น้อยกว่าที่คาดไว้ เนื่องจากสถานการณ์ด้านเศรษฐกิจยังไม่ชัดเจน ประกอบกับอัตราดอกเบี้ยเมื่อเทียบกับระยะเวลาที่ฝากเงินนานถึง 5 ปี จึงไม่จูงใจกลุ่มลูกค้าที่สูงอายุ นอกจากนี้ยังมีธนาคารอื่นที่ออกเงินฝากและให้ผลตอบแทนสูงในช่วงนี้ ทำให้ประชาชนมีทางเลือกในการลงทุนค่อนข้างมาก
ด้านธนาคารพาณิชย์ที่ร่วมจำหน่ายพันธบัตรออมทรัพย์สุขกันเถอะเรา พบว่า ณ วันที่ 16 ม.ค. ธนาคารกรุงไทยมียอดจำหน่ายมากที่สุด 4,600 ล้านบาท ไทยพาณิชย์ 2,700 ล้านบาท กสิกรไทย 2,600 ล้านบาท และกรุงเทพ 2,550 ล้านบาท โดยธนาคารกรุงไทยคาดว่าหลังจากเปิดให้นักลงทุนสถาบันสามารถซื้อได้ คาดว่าจะมียอดจำหน่ายมากขึ้น